Мы рэдка пішам пра дадатковую эстэтычную адукацыю. Прычына таму наступная: у музычных школах ці школах мастацтва, як падаецца, у разы менш праблем, чым у клубных, бібліятэчных ды музейных установах. Прынамсі, кадраў хапае (амаль усе выкладчыкі з вышэйшай адукацыяй), заробкі (на паўтары, дзве стаўкі) — адносна неблагія. А што яшчэ трэба для спакойнай выніковай працы? Зрэшты, вузкія месцы ёсць і тут. Таму паспрабуем прааналізаваць сённяшнюю сітуацыю з набыццём менавіта музычнай пачатковай адукацыі. Нам дапамогуць начальнікі аддзелаў ідэалагічнай работы, культуры і па справах моладзі Нараўлянскага — Віктар ЗАХАРАНКА, Валожынскага — Вікенцій АДАМОВІЧ і Зэльвенскага — Галіна РАМАНЧУК райвыканкамаў, дырэктары ДШМ: Сенненскай — Іван СМІРНОЎ, Ракаўскай (Валожынскі раён) — Юлія МЯКІНКА, Зэльвенскай — Вольга ГЕНЮШ.